Majsa Krisztina

**A MACSKA MINDENIT!**

egyfelvonásos

CSILLA (magyar, 52 éves)

PAOLO (olasz, 56 éves)

RÉKA (Csilla lánya, magyar, 17 éves)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

CSILLA Ci sei? Itt vagy? Hahó! Látsz engem?

PAOLO Ciao, Csilla! Sí, itt vagyok.

CSILLA Te jó ég, mi történt veled?

PAOLO Velem? Semmi.

CSILLA De hát a hajad! Hova tűnt a hajad?

PAOLO Ja? Levágtam.

CSILLA Levágtad magadnak? Nekiestél nullásgéppel?

PAOLO Hát… másodjára már igen.

CSILLA Na, de ennyire? És mi az, hogy másodjára?

PAOLO *(kicsit zavarban van)* Mert… elsőre még nem ilyen volt.

CSILLA *(felnevet)* Ja, úgy, már értem.

PAOLO Karanténfodrászat. Még gyakorolnom kell.

*Egy pillanatra mindketten elhallgatnak.*

CSILLA Na, mesélj, mit csinálsz mostanság?

PAOLO Hogy mit csinálok mostanság? A macskákkal vitatkozom a filozófiáról… Az a baj, hogy mindig ők nyernek a beszélgetésben.

CSILLA Mert dorombolnak neked, és elérik, hogy kényeztesd őket!

PAOLO Igen, dorombolnak, és azt mondják, hogy túlságosan stresszelem magam. Azt mondják, ne aggódjak. Csak szunyókáljak a kerti fűben, vagy nézegessem az első lepkéket. Azt mondják, úgyis ott a Nagy Hűtőszekrény, ami újra meg újra kinyílik, és mindenféle földi jóval ellát, amire csak szükség van.

CSILLA Voltál a boltban? Mi a helyzet?

PAOLO Próbálom nekik elmagyarázni, hogy a Nagy Hűtőszekrény egy pogány kultusz! De nem akarnak vallást váltani…

CSILLA Paolo, voltál vásárolni?

PAOLO Nem, még nem voltam. Holnap megyek ki először, 20 nap után. És odakint egy teljesen más nemzetet fogok találni, mint amilyent kint hagytam 20 nappal ezelőtt…

*Csilla elgondolkodva hallgat.*

PAOLO *(hirtelen elkapja a macskától az ujját)* Egyszerre dorombol és harap! Tira e molla! Mint egy rugó. Olyan, mint te!

CSILLA Mint én? Mint egy rugó? Inkább, mint egy mágnes. Vonz és taszít…

*Paolo felemel8i a macskát Csilla felé.*

CSILLA Cica-cica-cica! De szép macska… Kíváncsi a számítógépedre? Lát engem?

*Ekkor hátulról megjelenik Réka, a teljes arca betekerve egy sállal.*

*Megijeszti Csillát: ráhúz a szemére egy orvosi maszkot.*

CSILLA *(letépi magáról a maszkot)* De Réka! Egy ilyen maszk 500 forint!

*Majd ránéz Rékára és felsikolt.*

PAOLO Hi, Réka! Jól megnőttél!

RÉKA *(miközben letekeri a fejéről a sálat)* Hi, Paolo! Jól megöregedtél!

CSILLA *(Rékához)* Abbahagynád? Inkább menj vissza a szobádba!

CSILLA *(Paolóhoz)* Bocs, nagyon kamaszodik. Mi újság a feleségeddel?

PAOLO *(Csillának)* Ó, nekik most nagyon megy. Széthajtja magát… mindenki mogyorókrémet akar bespájzolni.

RÉKA Á, mogyorókrém! Pálmaolaj… vesszenek az orangutánok!

CSILLA *(Rékához)* Fejezd be, kérlek!

PAOLO *(Rékához)* Neked nincs most digitális oktatás?

RÉKA Nem érdekel az oktatás. A világ szar. Az iskola is szar.

*Réka visszamegy a szobájába.*

*Csönd. Csilla és Paolo szótlanul néznek egymásra.*

CSILLA *(kedveskedve, hogy megtörje e csendet)* Milyen elegáns vagy!

PAOLO Én, elegáns?

CSILLA Hát igen! Ingben vagy otthon… én meg csak egy egyszerű pólóban.

PAOLO Tényleg, mi van a pólódra írva?

CSILLA *(naivan kifeszíti a pólóját a mellén, hogy PAOLO jobban lássa a feliratot)* Az van ide írva, magyarul, hogy 150 éves a gimnázium, ahova jártam!

PAOLO *(alaposan szemügyre veszi Csilla mellét)* Aha, értem… mármint, a méretet… úgy értem, a számot.

CSILLA *(gyorsan elengedi a pólóját, és témát vált)* Na és te? Miért is vagy ingben?

PAOLO *(vidáman)* Ja, az ingem! Azt mondtad, elegánsnak látod? Az előbb beszéltem Giovannival, neki más volt a véleménye. Emlékszel rá?

CSILLA Giovanni… hát persze! Miért, ő mit mondott?

PAOLO *(nevetve, mint aki viccet oszt meg)* Hát, hogy sejti… hogy megint az egyik toldozott-foltozott ingem van rajtam!

*Csend. Csilla nem nevet. Értetlenül vizslatja Paolo ingét.*

PAOLO Bocs, ki kell engednem a macskát.

*Amikor feláll, látszik, hogy csak felülről van rendesen felöltözve, alul egy boxeralsó van rajta. Csilla döbbenten néz utána.*

*Réka hátukról megjelenik, és énekelni kezd.*

RÉKA Bolcsi szülcsi napcsi, bolcsi szülcsi napcsi, bolcsi szülcsi napcsi Rékcsi, bolcsi szülcsi napcsi.

CSILLA Réka, mi ez a marhaság?

RÉKA Máté felköszöntött! Azt hitte, ma van a szülinapom!

CSILLA Honnan vette ezt a hülyeséget?

RÉKA Átírtam az adataimat a facén. Rohadtul unatkozom.

*Közben Paolo visszaér. Réka meglátja, és vihogni kezd.*

RÉKA Ááá, karanténszex lesz? Na, én mentem!

*Réka visszamegy a szobájába.*

CSILLA *(Paolóhoz)* Ne haragudj, de igazán…

PAOLO Csilla, itt vagy? Elment a kép!

CSILLA Az, hogy nekem csak így félig…

PAOLO Pronto! Nagyon rosszul hallak!

CSILLA Most komolyan! Én már ennyire nem számítok?

PAOLO Accidenti, mi van ezzel a géppel?

CSILLA Legalább Rékára való tekintettel! Fel nem foghatom, hogy miért csak félig… Egyszerűen nem találok rá szavakat…

PAOLO Meno male, most már újra látlak. Nem hallottam, mit mondtál?

*Ekkor megcsörren Csilla mobilja. Feláll, felveszi. Beszélgetés közben fel-alá sétál a szobában. Csak az ő válaszait halljuk.*

*Paolo közben tesz-vesz, rendezkedik, önt a macska táljába vizet, készít ki neki macskaját stb.*

CSILLA Igen, tessék!

*Csend*

CSILLA Szia, Tamás! Persze, hallgatlak.

*Csend*

CSILLA Igen, láttam az e-mailt. Örülök, hogy így döntöttetek. Még mindig sokkal jobb, mintha elbocsátások lennének. 25 százalékot mindannyian kibírunk.

*Csend*

CSILLA Nekem 50 százalékkal kevesebb?! De hát… Miért?

*Csend*

CSILLA Jó, a projektjeim felét tényleg elvitte a járvány, de tudok online cikkeket is írni… 17 éves szerkesztői múltam van… Amit a megfertőzött orvosról írtam, mára meghaladta a 100 ezres olvasottságot!

*Csend*

CSILLA Nincs benne annyi pénz? … Értem. Sajnálom. Biztos?

*Csend*

CSILLA Rendben… Szia.

*Csilla kétségbeesetten leül. Paolo próbálja kifaggatni.*

PAOLO Csilla? Mi történt? Rossz hírt kaptál?

CSILLA Ez hihetetlen, de igazán…

PAOLO Ki hívott?

CSILLA Az, hogy nekem csak így félig…

PAOLO Csilla, miről beszélsz?

CSILLA Most komolyan! Hát már ennyire nem számítok?

PAOLO Csilla, rólam beszélsz?

CSILLA Legalább Rékára való tekintettel! Fel nem foghatom, hogy miért csak félig… Egyszerűen nem találok rá szavakat…

PAOLO Ja, a ruhámról van szó! Gondoltam, így is tudok órákat tartani. Senki nem veszi észre.
A diákok előtt nem szoktam felállni, és… sokkal kényelmesebb!

CSILLA Ki beszél itt a te boxeralsódról? A fizetésemnek meg a munkaidőmnek a felét vonták meg egy perce!

*Csönd. Csilla és Paolo döbbenten néznek egymásra.*

*Egyszer csak megjelenik Paolo képernyőjén egy brutál felirat:*

*Pia, pia, pi..a, pi,,,a!*

PAOLO Hé, Carlo, fejezd be! Éppen vonalban vagyok!

CSILLA Paolo, mi történik?

PAOLO Carlo, éppen videohívásom van. Majd később megbeszéljük!

*A felirat eltűnik.*

CSILLA Ki az a Carlo?

PAOLO Scusami, scusami, ne haragudj, Carlo egy nagy pofájú kollégám, és kicsit túldimenzionálta a kérdést…

CSILLA Mit dimenzionált túl?

PAOLO Tegnap poénkodtunk, hogy ki mire fogja rávetni magát, amikor vége lesz ennek a mizériának. Hát.. Carlo… hogy is mondjam… Kicsit későn ébredt, de… annál jobban.

CSILLA Na, jó. Mennem kell. Nekem nem csak egy macskáról kell gondoskodnom, hanem egy gyerekről.

PAOLO Maradj még! Annyira egyedül vagyok!

CSILLA Meddig leszel elvágva a családodtól?

PAOLO Még legalább egy hónapig. Addig kiütést kapok a babtól meg a cukkinitől.

RÉKA Réka is az unalmas leveseimtől.

*Réka megjelenik a háttérből, odamegy Csillához, és megmutat neki egy darab téliszalámit.*

RÉKA Anya, ezt megehetem?

PAOLO Uffa, salame ungherese!

Réka *(Paolohoz)* Te vegetáriánus vagy, nem?

PAOLO Igen, de erre még emlékszem… Két dolog nagyon hiányzik: a szalámi és a frutti di mare.

RÉKA *(Paolóhoz)* Nagyapa azt mesélte, az olaszok a háborúban még a macskákat is megették!

CSILLA Azt a mindenit! Fejezd be, és menjél enni!

*Réka elmegy enni.*

CSILLA *(Paolóhoz)* Bocs, nagyon kamaszodik. Mi újság a fiaddal?

PAOLO Tegnap lediplomázott, ma már mentőzik.

CSILLA Ilyen gyorsan megy ez? Hol dolgozik? Padovában?

PAOLO Nem. Bergamóban.

*Csilla döbbenten néz Paolóra.*

CSILLA Elengedted???

PAOLO Nézd, felnőtt férfi. Az biztos, hogy nagy valószínűséggel elkapja. Annak meg kicsi az esélye, hogy ilyen fiatalon belehaljon. Az viszont 100%, hogy életre szóló élmény lesz neki.

*Csilla hallgat.*

PAOLO Különben is, ő akart orvos lenni. Ez volt az álma, a vágya… Mondanom sem kell, sokkal nyugodtabb lennék, ha nem ilyen időkben kezdett volna el praktizálni.

*Csilla hallgat.*

PAOLO Búcsúzóul azt mondtam neki: „Legyél bátor, és vigyázz magadra!”

CSILLA És az anyja mit mondott neki?

PAOLO *(nevetve)* Ő azt mondta: „Csak vigyázz magadra!”

*Nevetnek. Aztán elhallgatnak.*

PAOLO Csilla, tudod… először a berlini fal… aztán most meg ez a járvány, se ki, se be…

CSILLA Miről beszélsz?

PAOLO Arról, ami elválaszt minket… És közben neked mindig volt egy Pétered.
A gimnáziumban I. Péter *(ejtsd: Első Péter)*, az ösztöndíj alatt „Nagy” Péter, legutóbb meg az „Öreg” Péter… a volt férjedről nem is beszélve!

CSILLA Paolo, csak szeretnélek emlékeztetni, hogy te nős vagy.

PAOLO Nem csak nős. Rájöttem valami másra is.

CSILLA Mire?

*Paolo sejtelmesen néz Csillára.*

CSILLA *(hamiskásan közel hajol a képernyőhöz, mint aki szerelmi vallomásra vár)* Hallgatlak…

PAOLO Tudod, azt mondják, hogy a karantén az önismeret ideje. Aki egyedül ragadt, és a családja éppen nem megy az agyára, annak elég sok ideje van arra, hogy jobban megismerje önmagát.

CSILLA *(kíváncsian)* És?

PAOLO Hát én is rájöttem valamire.

CSILLA *(csillogó szemmel figyeli Paolót)* Mire?

PAOLO Hogy borzalmasan unalmas vagyok!

*Csilla csalódottan hátradől. Nem erre számított.*

PAOLO *(érzi, hogy csalódást okozott, próbálja menteni a helyzetet)* Emlékszel, amikor most nyáron Szentpéterváron jártam?

CSILLA *(epésen)* Ha már a Pétereknél tartunk…

PAOLO *(mit sem törődve a közbeszólással, folytatja)* Az egyik templomban láttam egy megdöbbentő jelenetet. Emberek álltak sorban. Fiatalok és öregek, nők és férfiak. Mindegyik egy gyertyát fogott a kezében… és arra várt, türelmesen, hogy sorra kerüljön, és az ikon előtt meggyújthassa a gyertyáját.

*Csilla figyelmesen hallgatja. Paolo közben fel is állhat, mint aki teljes átéléssel mesél.*

PAOLO Aki sorra került, az megcsókolta az ikont…

CSILLA Fúj!

PAOLO *(mit sem törődve a közbeszólással, egyre nagyobb átéléssel folytatja)* …beszélt hozzá, majd meggyújtott a gyertyáját, és derűsen tovább ment. A többiek meg szépen vártak. Ott maradtam pár percre, hogy tisztes távolságból figyeljem őket… Mennyi félelmet, vágyat, gondot, kívánságot mesélhettek el annak az ikonnak!

*Csilla elvarázsolva hallgatja.*

PAOLO *(átszellemülten, mintha éppen tanítana)* Tudom, hogy semmi haszna nincs, ha megosztjuk a szorongásainkat egy képpel, mert ettől még nem leszünk képesek befolyásolni olyan helyzeteket, amik fölött nincs hatalmunk. Mégis… irigyeltem őket a hitükért, mert láthatóan erőt és reményt adott nekik! Olyan erőt és reményt, amit a racionális ész nem képes megadni. Mert bár azt hisszük, hogy intelligensek vagyunk, hogy okosan gondolkodunk, hogy a tudományra támaszkodhatunk, mégsem tudjuk elűzni a megmagyarázhatatlan félelmeinket és a lelkünk frusztrációit…

*Paolo ránéz a figyelmesen hallgató Csillára. Leül vele szemben.*

PAOLO Akkor és ott azt reméltem, hogy mielőbb találkozhatom veled.

*Csilla csillogó szemmel nézi.*

PAOLO *(röhögésben tör ki)* Meg kellett volna mondanom ezt az ikonnak!

*Mindketten nevetnek. Aztán elhallgatnak. Csend van. Mély csend.*

CSILLA Napok óta hallom a madarakat…

PAOLO Itt is hatalmas a csend.

CSILLA Korábban nem lehetett kinyitni az ablakot a motorzúgástól.

PAOLO A világ fellélegzett a lég- és zajszennyezéstől.

CSILLA *(nevetni kezd)* Mert mit adtak nekünk a rómaiak?

PAOLO Tessék? Mi köze mindennek a rómaiakhoz?

CSILLA Vízvezetéket, csatornázást, úthálózatot… nem ismered?

PAOLO Á, sí, a Monty Python!

CSILLA Mert mit adott nekünk a járvány?

PAOLO Nekem magányt.

CSILLA Bezártságot.

PAOLO Kétségeket.

CSILLA Nekem egzisztenciális félelmet.

PAOLO Önreflexiót.

CSILLA Konfliktushegyeket a gyerekemmel.

PAOLO Cukkinit meg bablevest.

CSILLA Madárcsicsergést.

PAOLO Tiszta levegőt. Nyugalmat.

CSILLA Csöndet... A jövőkép hiányát.

PAOLO A te társaságodat.

CSILLA Beszélgetéseket veled.

PAOLO Hogy újra láthatlak.

CSILLA Minden délután.

PAOLO Tudod, hogy 35 éve elraboltad a szívemet…

CSILLA 17 éves voltam. Annyi, mint most Réka.

PAOLO Accidenti! Tényleg.

CSILLA *(elneveti magát)* De jó is volt akkor! Azt a mindenit!

PAOLO Milyen szép vagy! Santo cielo, te jó ég, de szép vagy! Ugyanolyan szép, mint amikor megismertelek!

CSILLA Szép vagyok? Ugyan már! Öreg vagyok!

PAOLO *(ő is nevet)* Egy szép öreglány!

CSILLA Mit mondasz???

PAOLO *(feláll, a képernyő felé nyúl a kezével, simogató mozdulatot tesz)* Csilla, hogy szeretnélek… Hogy szeretnélek megsimogatni!

*Miközben hasztalan próbálja megsimogatni Csilla arcát, hiszen nem éri el, a macska átmászik a képernyőn (vagyis a két ország közötti térben ☺).*

*Sötét.*

*A szerző megjegyzése:*

A videohívás egyetlen, közös térben történő megjelenítése izgalmas vizuális rendezői kihívás lehet. ☺

Én úgy is el tudom képzelni, hogy a dráma egy közös nappali belsejében játszódik, amit két részre felez a központi kanapé közepére helyezett (vagy fölé belógatott) óriási fakeret (ez szimbolizálja a számítógépek képernyőjét, és egyben térelválasztó is).

De egy asztalt is ketté lehet választani hasonló módon, egy rögzített kerettel, vagy belógatni a térbe valahová egy szimbolikus keretet.

A dráma a koronavírusjárvány alatt Észak-Olaszországban elhunyt Birba nevű tarka-barka cica emlékére íródott, akit épp a kihalt utcán ütött el egy autó, és a gazdája (Paolo) kezében szenvedett ki. (De ez hadititok, hiszen Paolónak, mint tudjuk, felesége van. ☺)